Document ID: /fineweb-2-swissfilter-quality_10-filterrobots/filtered/01307.jsonl.gz/1897

Po qe se në Moskë bie zilja e telefonit dhe në linjë është ministri i Jashtëm sirian, Valid al-Mualim, atëherë lufta në Siri do të hynte në një fazë të re. Rusia mund ta përforconte masivisht prezencën e saj në Siri dhe të dërgonte trupa tokësore, që do të ndërmerrnin pjesë në krah të Asadit në luftën kundër organizatës terroriste, “Shteti Islamik”.
Ky plan me sa duket nuk është pjesë e një plani afatshkurtër. Ministri i Jashtëm Al-Mualim deklaroi se kjo nuk është e nevojshme për momentin. Por në rast se gjendja ndryshon, Asadi do të kërkojë ndihmë tek Moska. Përgjigjja nga Kremlini: „Po qe se kemi një kërkesë të tillë, sigurisht që do ta diskutojmë, dhe verfikojmë në kuadër të kontakteve tona bilaterale“, deklaroi zëdhënësi i Kremlinit, Dimitri Peskov për agjencinë e lajmeve, Ria Novosti. Por ka dyshime nëse Rusia ka ndonjë forcë goditëse ushtarake të madhe. Politologu Pavel Baev, eskpert ushtarak rus në Institutin e Studimeve të Paqes në Universitetin e Oslos thotë se është “i ekzagjeruar“ përfytyrimi për forcën ushtarake ruse.
Sukses diplomatik për qeverinë e Asadit
Megjithatë ka disa shkaqe që të bëjnë të mendosh se kërkesa për ndihmë ushtarake është thjesht një siguracion jete për qeverinë e Damaskut. Sepse edhe nëse efekti i ndihmës ruse nuk do të jetë i madh, thjesht bërja publike e kësaj ndihme eventuale është një sukses diplomatik për Asadin, edhe pse jo ushtarak.
Qeveria e Asadit vërtet që konsiderohet në Perëndim si një qeveri kriminele, që Perëndimi nuk do ta shohë më në pushtet. Por aktualisht po fiton terren gjithnjë e më shumë qendrimi se lufta në Siri mund të fitohet vetëm me Asadin dhe jo kundër tij. Këtë e bën të qartë edhe telefonata mes sekretarit të Departamentit Amerikan të Shtetit dhe ministrit të Jashtëm rus. Sipas njoftimeve në këtë telefonatë u bë fjalë për mundësinë e luftës së përbashkët kundër Shtetit Islamik.
Alepo – shkatërrim, njerëzit në arrati
Kjo do të ishte realiste vetëm me një kusht: Asadi do të qendronte në pushtet, edhe sikur në mënyrë të përkohshme. Këtë qëndrim Rusia e mbron prej vitesh. Ndërsa shtetet perëndimore po lëvizin nga qendrimi i tyre, se Asadi duhet të largohet nga pushteti.
Kështu ministri i Jashtëm britanik, Philip Hammond deklaroi në fillim të kjavës së shkuar, se qeveria e tij është gati për „kompromise“ në çështjen e Sirisë. Këtë sinjal e dha edhe ministri i Jashtëm austriak, Sebastian Kurz, kur theksoi se një veprim i përbashkët kundër Shtetit Islamik ka prioritet. „Kjo nuk do të ishte e mundur pa fuqi si Moska apo Irani, dhe në këtë kuptim kemi nevojë për një bashkëpunim pragmatik dhe një përfshirje të Asadit në luftë kundër terrorit të Shtetit Islamik“. Pra krimet e Asadit nuk duhen harruar, por në luftë kundër Shtetit Islamik, Asad dhe pPrëndimi qendrojnë në një front.
Rusia në kursin e një politike që i forcon pushtetin
Në fund të shtatorit presidenti rus, Vladimir Putin do të flasë para Kombeve të Bashkuara për pozicionimin e vendit të tij. Por që tani është e qartë se Rusia ka fituar kundrejt shteteve perëndimore me politikën e saj për Sirinë. Analisti ushtarak Aleksei Malashenko në një intervistë me “Times” thotë se Rusia do ta zgjerojë pushtetin e saj në politikën e jashtme. “Aktivitetet e Rusisë në dhe përreth Sirisë të thonë se ky vend është në gjendje të rikthehet në Lindjen e Mesme. Ndoshta jo si një superfuqi, por si një fuqi që ka gjasa të balancojë pushtetin e Perëndimit dhe SHBA-së në këtë rajon.”
Philip Hammond, ministri i Jashtëm britanik
Këtë qëllim Rusia e ka ndjekur me këmbëngulje. Ndryshe nga shtetet perëndimore. Pas shpërthimit të luftës ata as nuk arritën të krijonin një zonë të ndalimfluturimit, që mund të ishte një ndihmë për popullsinë civile, dhe as nuk u pozicionuan qartë në luftën e Sirisë. Sepse pavarësisht kundër kujt do të luftonin aty: Perëndimi ose do të qendronte në anën e Asadit, ose në anën e një grupi terrorist, si Shteti Islamik. Në një kohë që Shteti Islamik publikon me sukses në internet mizori si prerjet e kokës së pengjeve, qeveria e Asadit vepron drejtpërdrejt kundër popullsisë së vet. Bombat që hidhen në lagjet e banuara nuk gjejnë shumë jehonë në internet, prandaj edhe 250.000 deri në 300.000 viktimat e regjimit nuk janë në vëmendjen e opinionit botëror si viktimat e Shtetit Islamik.
Perëndimi i pafuqishëm
Terrori i Shtetit Islamik shkon në favor të Rusisë dhe qeverisë së Asadit. “Putini e dallon me sa duket se SHBA dhe Europa nuk mendojnë me entuziazëm për një ndryshim pushteti në Damask, por duan të përqendrohen tek Shteti Islamik”, thotë Ayham Kamel, drejtor i departamentit të Lindjes së Mesme në qendrën londineze të konsulencës, Eurasia Group. Putinin nuk e shqetësojnë me sa duket qindra mijëra viktimat e shkaktuara nga regjimi i Asadit, ai vazhdon ta mbështesë Damaskun. Perëndimi ka shqetësime të mëdha në këtë drejtim, por rezervat morale nuk janë reflektuar në politikën praktike të tij. Kështu politika për Sirinë po përcaktohet gjithnjë e më shumë nga aleati më i rëndësishëm i Rusisë, Irani. Perëndimi tani duket se vetëm po e ndjek këtë kurs.
Në gjysmën e parë të muajit mars, 226 persona e kanë humbur statusin e miliarderit, si rezultat i luhatjes ekonomike, të shkaktuar nga pandemia e koronavirusit, theksoi revista “Forbes”.
Jef Bezos është në krye të listës së pasanikëve botërorë, për të tretin vit me radhë, por pandemia botërore e ka ndryshuar listën e miliarderëve të “Forbes”, e prej këtu shumë prej tyre më nuk janë në këtë listë.
Pasuria e Bezosit vlerësohet në 113 miliardë dollarë, por ajo ka shënuar rënie prej 18 miliardë dollarë amerikanë në krahasim me vitin e kaluar, më së shumti nga “dëmshpërblimi” për shkak të divorcit nga ish-bashkëshortja e tij, por aksionet e kompanisë së tij Amazon janë rritur me 15 %.
Bashkëthemeluesi i “Microsoft”, Bill Gates mban vendin e dytë me pasuri prej 98 miliardë dollarë, 1,5 dollarë amerikanë më shumë se vitin e kaluar. Nga miliarderët tjerë, 51 % janë më pak të pasur se vitin e kaluar.
Miliarderët botërorë gjithsej “peshojnë” rreth tetë trilionë dollarë, që është ulje për 700 miliardë dollarë në krahasim me vitin 2019, njofton “Forbes”.
Në listën më të re të “Forbes ka gjithsej 2 095 miliarderë. bw
Agjencitë e intelegjencës të SHBA-së dhe Britanisë lëshuan një deklaratë të përbashkët në të cilën paraljmërojnë në dukurinë gjithnjë e më të shpeshta kibernetike të cilat përdorin pandeminë globale të koronavirsuit (COVID-19) si karrem, transmeton Anadolu Agency (AA).
Departamenti amerikan i Sigurisë Kombëtare dhe Qendra Kombëtare britanike e Sigurisë Kibernetike theksuan se kriminelët dhe një grup që paraqet “kërcënim të vazhdueshëm” po përpiqen të transmetojnë softuerë të dëmshëm “ransomware” dhe “malware” që lidhen me pandeminë COVID-19.
Më tej shtohet se një shembull përfshin e-mailat që vijnë nga Organizata Botërore e Shëndetësisë (OBSH). Ndërkaq, shembujt e tjerë janë ato të përpjekjeve të vjedhjes së identitetit që duken sikur vijnë nga Microsoft ose kompani të tjera të teknologjisë, mjetet e të cilave shpesh përdoren nga njerëz që punojnë nga shtëpia.
Deklarata thekson se nuk kanë hasur në një rritje të përgjithshme të krimit kibernetik, por është gjithnjë e në rritje përdorimi i kërcënimeve me qëllim të keq që përfshijnë temat e lidhur me COVID-19.
Më 11 mars, OBSH përhapjen e virusit e shpalli “pandemi globale”. Përveç Evropës, OBSH ka shpallur Shtetet e Bashkuara epiqendrën e re të pandemisë së koronavirusit, e cila u shfaq për herë të parë në fund të vitit të kaluar në qytetin kinez Wuhan. Më shumë se 83.400 njerëz kanë vdekur nga COVID-19 në gjithë botën, dhe më shumë se 1.440.000 raste janë konfirmuar globalisht, sipas të dhënave nga Universiteti amerikan Johns Hopkins. Deri më tani janë shëruar më shumë se 305.000 njerëz.
Numri i njerëzve të shëruar në të gjithë botën nga koronavirusi i ri tejkaloi sot shifrën 300.000 në mëngjes, tregojnë të dhënat nga Universiteti “Johns Hopkins” me qendër në SHBA, transmeton Anadolu Agency (AA).
Që kur u shfaq në Wuhan të Kinës, dhjetorin e kaluar, koronavirusi është përhapur në mbarë globin, me numrin e rasteve të konfirmuara që tani tejkalon 1.42 milionë persona.
Numri i vdekjeve në të gjithë botën deri tani kap shifrën mbi 82 mijë.
Italia, Spanja, Franca dhe SHBA vazhdojnë të jenë vendet më të goditura sa i përket vdekjeve.
Italia ka raportuar numrin më të lartë të vdekjeve nga virusi me 17,127, e ndjekur nga Spanja me 14.045 dhe Franca me 10.343.
Britania e Madhe ka raportuar 6.171 vdekje ndërsa Irani 3.872.
Që nga e marta në mbrëmje, numri i të vdekurve në SHBA është rritur në mbi 12.700.
Turqia të martën konfirmoi se 76 persona tjerë në vend kanë vdekur nga koronavirusi gjatë 24 orëve të fundit, duke e çuar numrin e përgjithshëm në 725, ndërsa numri i rasteve të konfirmuara është rritur në 34.109 pasi 3.892 persona rezultuan pozitiv, tha para gazetarëve ministri i Shëndetësisë, Fahrettin Koca.
Organizata Botërore e Shëndetësisë (OBSH) muajin e kaluar e shpalli sëmundjen pandemi globale dhe Evropën epiqendrën e saj të re.
Japonia ofron falas ilaçin kundër gripit për disa vende, përfshirë Turqinë, për të trajtuar pacientët me koronavirusin e ri (COVID-19), deklaroi ministri i Jashtëm japonez, Toshimitsu Motegi, transmeton Anadolu Agency (AA).
Siç raporton agjencia e lajmeve Kyodo News, Motegi tha se 20 vende mund të marrin ilaçin Avigan, i cili aktualisht po kalon teste klinike, përfshirë Turqinë, Bullgarinë, Çekinë, Indonezinë, Iranin, Mianmarin dhe Arabinë Saudite.
“Tridhjetë vende të tjera kanë shfaqur interes për ilaçin”, tha Motegi para gazetarëve.
“Ne do të punojmë me vendet e interesuara për zhvillimin e studimeve klinike të Avigan ndërkombëtarisht”, citoi agjencia të ketë thënë ai.
Avigan, i njohur gjithashtu si Favipiravir, është një ilaç antiviral i zhvilluar nga Toyama Chemical e Japonisë për të trajtuar gripin, por studiuesit në Kinë thonë se ka efekt edhe ndaj koronavirusit.
Japonia ka mbi 4.250 raste të konfirmuara me COVID-19 ndërsa 93 kanë vdekur.
Kryeministri japonez, Shinzo Abe të martën shpalli gjendje të jashtëzakonshme njëmujore në të paktën 7 prefektura nga 47, përfshirë Tokion, për të parandaluar përhapjen e koronavirusit.
Masat e reja i lejojnë pushtetit lokal të ndërmarrë hapa më rigoroze parandaluese, përfshirë kërkesën për të qëndruar në shtëpi dhe të kufizojë funksionimin e shkollave dhe shërbimeve të tjera.
Që kur u shfaq në Wuhan të Kinës, dhjetorin e kaluar, koronavirusi është përhapur në mbarë globin, me numrin e rasteve të konfirmuara që tani tejkalon shifrën 1.42 milionë persona.
Numri i vdekjeve në të gjithë botën deri tani ka arritur në mbi 82 mijë.
Mbretëria e Bashkuar është e shqetësuar për kryeministrin e saj: shëndeti i 55-vjeçarit të infektuar me virusin Corona duket se është përkeqësuar në mënyrë të konsiderueshme.
Boris Johnson u transferua në pavionin e reanimacionit në Spitalin St Thomas pas këshillës së mjekëve të tij, tha qeveria në Londër. Ishte një masë paraprake, për rastin nëse kryeministri Britanik do të kishte nevojë për frymëmarrje artificiale.
Kjo nuk ka ndodhur ende, i tha të martën ministri i kabinetit Michael Gove radios LBC. “Kryeministrit i kanë dhënë oksigjen dhe ai është nën mbikqyrje të rreptë”, tha Glove, të cilin e citon Reuters.
Johnsoni është i ndërgjegjshëm. Megjithatë kreu i qeverisë i kërkoi Ministrit të Jashtëm Dominic Raab që “ta përfaqësojë aty ku është e nevojshme”, bëri të ditur zyra e tij.
“Kryeministri është në duar të shkëlqyera dhe falënderon të gjithë punonjësit e (shërbimit shëndetësor) NHS për punën dhe angazhimin e tyre të palodhur,” u bë e ditur.
55-vjeçarin e sollën në spital të dielën – “për disa teste të zakonshme”, u tha në fillim. Gjatë së hënës, gjendja e tij u përkeqësua.
Mungesa kronike financimi
Johnson e bëri publik infektimin e tij me patogjenin COVID-19 në fund të marsit. Fillimisht, ai vazhdoi të punonte në izolim në selinë e qeverisë në Downing Street në Londër. Në mesazhet e tij me video për pandeminë e koronavirusit, ai ishte optimist, por ai tashmë dukej i rënë nga fuqitë dhe kishte humbur dukshëm peshë. Sipas një zëdhënësi, ai vuante nga temperatura e lartë dhe kolla, simptomat nuk ndryshonin.
Në fillim të marsit, Johnsoni ende mburrej se kishte shtrënguar duart në një spital, përfshirë edhe pacientëve me COVID-19. Ai do të vazhdonte ta bënte këtë, tha ai në atë kohë.
Qeveria britanike është nën presion të madh në luftën kundër pandemisë: një kurs i pavendosur harxhoi kohë të vlefshme në kontrollin e shpërthimit të pandemisë. Për më tepër, nuk ka teste të mjaftueshme, pajisje mbrojtëse dhe aparate respiratorë në shërbimin shëndetësor britanik NHS, të nënfinancuar në mënyrë kronike. Klinikat e para madje raportuan mungesë të oksigjenit për frymëmarrjen./DW
Kryeministri britanik Boris Johnson u transferua të hënën në kujdes intensiv pas rëndimit të simptomave të koronavirusit.
Zyrtarët shëndetësorë njoftuan se ai është i vetëdijshëm.
Zoti Johnson i ka kërkuar Sekretarit të Jashtëm Dominic Raab ta zëvendësojë përkohësisht në postin e kryeministrit, tha zyra e tij.
Kryeministri Johnson u u shtrua në spital natën e së dielës dhe u është nënshtruar analizave pasi shfaqi simptoma të vazhdueshme të koronavirusit për më shumë se 10 ditë, por qeveria kishte thënë më herët se ai ishte në humor të mirë dhe ende në krye të punëve.
“Gjatë pasdites së sotme, gjendja e Kryeministrit është përkeqësuar dhe, me këshillën e ekipit të tij mjekësor ai është transferuar në Njësinë e Kujdesit Intensiv në spital,” tha një zëdhënës.
Johnson, 55 vjeç, testoi pozitivisht për virusin më 26 Mars. zëri i amerikës
Kryeministri i Britanisë së Madhe, Boris Johnson, vijon të jetë i shtruar në spital, prej mbrëmjes së kaluar, pasi kishte plot 10 ditë me simptoma të koronavirusit.
“Daily Mail” raporton se kryeministri britanik është vendosur në oksigjen, pasi simptomat e koronavirusit janë përshkallëzuar, duke shqetësuar mjekët.
Johnson iu bë një trajtim me oksigjen, duke e këshilluar të mos rrezikonte jetën e tij me oraret e stërgjatura në punë. Sipas një anëtari të parlamentit, Johnson është shumë i prirur të imitojë heroin e tij Ëinston Churchill.
Ditën e premte, kryeministri Johnson postoi një video në rrjetet sociale ku shfaqej i lodhur nga sëmundja dhe tregonte se ishte ende me temperaturë të lartë. bw
Kryeministri britanik, Boris Johnson gjatë një mbledhjeje online nga shtëpia e tij.
Kryeministri britanik, Boris Johnson, është dërguar në spital për të kryer analiza, 10 ditë pasi doli të jetë infektuar me koronavirus, ka njoftuar zyra e tij, raporton BBC.
Ai “vazhdon të ketë simptoma të vazhdueshme të koronavirusit duke përfshirë temperaturë të lartë”, tha një zëdhënëse.
“Me këshillën e mjekut të tij, kryeministri sot është pranuar në spital për analiza”, tha zëdhënësja.
Ajo shtoi se “kryeministri falënderon stafin e Shërbimit Kombëtar të Shëndetit për punën e tyre të jashtëzakonshme dhe e nxit publikun që të vazhdojë të ndjekë këshillat e qeverisë për të qëndruar në shtëpi”.
Kryeministri Johnson ka punuar nga shtëpia, pasi u njoftua më 27 mars se ai ishte infektuar me koronavisurin e ri.
Sir Keir Starmer u zgjodh udhëheqësi i ri i Partisë kryesore opozitare Laburiste të Britanisë, transmeton Anadolu Agency (AA).
“Është nder dhe privilegj i jetës sime të zgjidhem si drejtues i Partisë Laburiste””, tha Starmer në një deklaratë.
Starmer fitoi me 56,2 për qind të votave në raundin e parë, që paraqet një fitore vendimtare. Ai e drejtoi fushatën e tij nga qendra e partisë, duke u zotuar se do të bashkojë fraksionet e konfrontuara centraliste dhe socialste brenda partisë.
Starmer nënvizoi se partia humbi katër zgjedhje rresht dhe se “para nesh kemi një mal për t’u ngjitur”.
“Por ne do të ngjitemi dhe do të bëj çmos që të lidhemi përsëri me gjithë vendin, të riangazhohemi me komunitetet dhe votuesit tanë, të lidhim koalicion nëpër qytetet dhe rajonet tona me të gjitha besimet dhe komunitetet, duke folur për gjithë vendin”, shtoi ai.
Duke premtuar se do të bashkojë Partinë Laburiste, Starmer tha se do të merret me pretendimet për antisemitizëm brenda partisë.
“Në emër të Partisë Laburiste, më vjen keq”, tha ai.
“Unë do ta heq këtë helm nga rrënjët dhe do të gjykoj për sukses me kthimin e anëtarëve hebrenj dhe atyre që mendojnë se nuk mund të na mbështesin më”, shtoi Starmer.
Starmer pasoni Jeremy Corbyn, i cili vinte nga krahu më i ashpër socialist i partisë.
Gjatë udhëheqjes pesëvjeçare, Corbyn e zhvendosi partinë në të majtë, pas disa dekadëve në pizicionin e qendrës.
Starmer iu drejtua mbështetësve të Corbyn dhe tha se do të mbështesë pasuesit e tij me qëndrime radikale të politikës, por gjithashtu synon t’u prijë laburistëve drejt fitores.
Sfiduesja e tij kryesore ishte Rebecca Long-Bailey, e cila gjerësisht shihet si pasardhëse e Corbyn.
Gjithashtu, në listë ishte dhe Lisa Nandy, e cila i bëri përshtypje disa ekspertëve politikë, por nuk arriti të bindë anëtarët laburistë.
Starmer është një avokat dhe ish-Drejtor i Prokurorisë Publike. Ai gjithashtu shërbeu si Sekretar në hije i Brexit në kabinetin e Corbyn. Gjithashtu, ai është fitues i Çmimit të Kalorësit në vitin 2014 për shërbimet në ligjet dhe në drejtësinë penale.
Zgjedhjet e brendshme të udhëheqjes së laburistëve përfshinë gjithashtu pozicionin e nënkryetarit, të cilin e fitoi Angela Rayner, sekretare e arsimit në hije, me 52,6 për qind të votave.
Laburistët kanë humbur katër zgjedhje që nga viti 2010, kur ata ishin në pushtet për herë të fundit. Humbja e tyre e fundit e vitit 2019 ishte më e madhja që nga viti 1935.